秋日彭蠡湖中觀廬山
作者：吳筠
朝代：唐

paragraphs: 泛舟太湖上，迴瞰茲山隈。
萬頃滄波中，千峰鬱崔嵬。
涼煙發爐嶠，秋日明帝臺。
絕巔凌大漠，懸流瀉昭回。
穹崇石梁引，岈豁天門開。
飛鳥屢隱見，白雲時往來。
超然契清賞，目醉心悠哉。
董氏出六合，王君升九垓。
誰言曠遐祀，庶可相追陪。
從此永棲託，拂衣謝浮埃。